緣識  其二二
作者：宋太宗
朝代：宋

paragraphs: 偃亞松，筆跡高。
來更妙，甚奇特，三十年前曾收得。
上下度量有短長，平頭一樣青煙色。
半枯半嫩小枝斜，篩風陰石皆法則。
左隈右倚四維絕，懸在書堂誰分別，喝起諸山未是奇，千年鶴坐方可說。
根蟠龍，籠春雪，團團引出桂華月。
暗聚風生欹枕觀，駈逐邪魔無情滅。
若在靈山片時久，感動天人師子吼。
掃教心地起自然，好看縱橫如意手。
偃亞松，偃亞松，或真箇。
生在深谷，爲棟梁之異木。
任從霜雪摧殘，終歸衆人之瞻矚。